《高峰庵》
宋代·吕希纯

予尝登高峰，近瞰碧溪坞。
老松如卧龙，夹道忽腾翥。
危梯过百折，直下看云雨。
善导有遗踪，十佛从口吐。
岁久缺其三，尘埃谁复数。
佛寿倘能读，佛像谅可补。
绕山行道迹，会转坦无阻。
中休有磐石，蔽日多林莽。
安得德山流，来为此峰主。
结茅孤顶上，端坐诃佛祖。

作者简介：寿州人，字子进。吕希绩弟。登进士第。为太常博士。哲宗元祐中，历官太常丞、权太常少卿。宣仁太后死，谏哲宗勿复新法。寻除中书舍人、同修国史。绍圣初出知亳州，为谏官劾元祐中附会吕大防、苏辙，徙睦州、归州。后贬金州居住，又责道州安置。徽宗即位，起知瀛州，改颍州。崇宁初，入元祐党籍。卒年六十。